ORDE do 11 de abril de 2005 pola que se convocan as subvencións a salas de exhibición cinematográfica situadas en zonas rurais ou de baixa rendibilidade.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 21/04/2005

As salas de exhibición cinematográfica son un foro cultural particularmente importante na sociedade actual. É sabido que na actualidade o sector da exhibición cinematográfica atravesa unha importante crise, que ten como principal efecto o crecente peche de salas, particularmente en zonas rurais.
A Lei 6/1999, do 1 de setembro, do audiovisual de Galicia, co fin de procurar a pervivencia das salas de exhibición cinematográfica sitas nas zonas rurais ou de baixa rendibilidade establece que se adoptarán medidas de fomento para a exhibición de cine nas mencionadas salas mediante un réxime de axudas.
Por todo isto,
DISPOÑO:
Artigo 1º.-Obxecto e partida orzamentaria.
Convócanse subvencións a salas de exhibición cinematográfica situadas en zonas rurais ou de baixa rendibilidade, con cargo á aplicación orzamentaria 10.04.353B.770 dos orzamentos xerais da Comunidade Autónoma de Galicia para 2005 nos que existe un crédito para este efecto por un importe de 60.051 euros.
As ditas subvencións distribuiranse polo procedemento de rateo dese importe global máximo.
En relación co establecido no artigo 88 do Tratado CE o réxime de axudas é o previsto no Regulamento (CE) número 69/2001, da Comisión, do 12 de xaneiro de 2001, relativo á aplicación dos artigos 87 e 88 do Tratado CE as axudas de mínimis.
Artigo 2º.-Beneficiarios.
Poderán optar ás subvencións os titulares de salas de exhibición cinematográfica e tamén aqueles a que se refire o artigo 78.4.3º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, sempre que cumpran as seguintes condicións:
-Que as salas estean situadas fóra de capitais de provincia, en localidades con poboación inferior a 50.000 habitantes.
-Que durante o ano 2004 tivesen actividade, cando menos, durante catro meses, obtendo unha recadación anual bruta inferior a 60.100 euros.
-Que estean inscritas no Rexistro de Empresas do Instituto da Cinematografía e das Artes Audiovisuais.
Artigo 3º.-Prazo de presentación de solicitudes.
As solicitudes deberán presentarse, segundo o modelo que figura no anexo desta orde, no prazo de corenta días naturais contados a partir do día seguinte ao da publicación desta orde no Diario Oficial de Galicia.
Artigo 4º.-Solicitudes.
As solicitudes faranse mediante instancia dirixida ao conselleiro de Cultura, Comunicación Social e Turismo, segundo o modelo que figura como anexo
desta orde, e presentarana no rexistro xeral da Consellería de Cultura, Comunicación Social e Turismo ou nos rexistros das súas delegacións provinciais, sen prexuízo do establecido no artigo 38.4º da vixente Lei 30/1992, do 26 de novembro, de réxime xurídico das administracións públicas e do procedemento administrativo común.
Xuntaranse os seguintes documentos:
a) Fotocopia do DNI do solicitante.
b) Acreditación compulsada da súa titularidade sobre a sala.
c) Documentación compulsada acreditativa da inscrición da sala no Rexistro de Empresas do Instituto da Cinematografía e das Artes Audiovisuais.
d) Fotocopia compulsada do documento acreditativo de estar ao día no pagamento do imposto de actividades económicas, ou acreditación de exención do pagamento do citado imposto.
e) Fotocopia compulsada da tarxeta de identificación fiscal.
f) Acreditación da actividade mediante a presentación da fotocopia compulsada en formato DIN-A4 dos partes-declaración de exhibición semanal e dos comprobantes de pagamento á Sociedad General de Autores y Editores.
g) Relación na que se indique o número de semanas de actividade indicando a recadación bruta por semana e suma do total anual.
h) Declaración de solicitudes efectuadas ou axudas concedidas, para o mesmo fin, das distintas administracións públicas.
i) Certificacións acreditativas do cumprimento das obrigas tributarias estatais e coa Seguridade Social e de non ter pendente de pagamento ningunha débeda, por ningún concepto, coa Administración pública da Comunidade Autónoma de Galicia.
j) Declaración xurada facendo constar que non está incursa en procedemento ningún de reintegro ou sancionador coa Xunta de Galicia por incumprimento das obrigas derivadas da recepción de subvencións e que non foi inhabilitada para recibir axudas ou subvencións e non incorre en prohibición para obter subvencións ou axudas.
k) Aqueles solicitantes que nas anualidades 2002, 2003 ou 2004 solicitasen axudas como as desta convocatoria poderán xuntar unha declaración responsable de que se manteñen invariables as circunstancias ás que se refiren os documentos sinalados como a), b), c) e e) deste artigo que constan en poder da Dirección Xeral de Comunicación e Audiovisual, considerándose presentada a dita documentación para os efectos desta convocatoria.
l) Certificado da entidade bancaria de existencia da conta, acreditando que a súa titularidade corresponde ao solicitante da subvención.
Se a solicitude de subvención non reúne os requisitos sinalados anteriormente, o interesado será requirido para que, no prazo de dez días, emende a falta ou presente os documentos necesarios, con indicación de que, se así non o fixer, se terá por desistido da súa petición.
Artigo 5º.-Proposta de resolución e resolución.
As solicitudes e documentación presentadas serán analizadas polos servizos competentes da Dirección Xeral de Comunicación e Audiovisual.
A proposta de resolución formularáselle ao conselleiro de Cultura Comunicación Social e Turismo por un órgano colexiado a través do órgano instrutor.
A composición do dito órgano colexiado é a seguinte:
-Presidente: o subdirector xeral de Telecomunicacións e Audiovisual.
-Vogal: a xefa do Servizo de Estudos e Análises de Telecomunicación e Audiovisual.
-Secretario: un xefe de Negociado.
O órgano instrutor deste procedemento é o director xeral de Comunicación e Audiovisual.
A adxudicación das axudas producirase por resolución do conselleiro de Cultura, Comunicación Social e Turismo, que esgota a vía administrativa.
Para os efectos establecidos no artigo 42.2º da Lei 30/1992, do 26 de novembro, de réxime xurídico das administracións públicas e do procedemento administrativo común, o prazo máximo para resolver as solicitudes correspondentes ás accións especificadas nesta orde será de cinco meses, contados a partir do día seguinte ao da publicación desta orde. De non notificarse resolución favorable neste prazo, entenderase desestimada a petición correspondente, podendo interpoñer con carácter potestativo, recurso de reposición ante o conselleiro de Cultura, Comunicación Social e Turismo no prazo dun mes previo ao recurso contencioso-administrativo ante o Tribunal Superior de Xustiza de Galicia.
Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión.
Artigo 6º.-Obrigas do beneficiario.
De igual maneira o beneficiario estará obrigado a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino de axudas.
Artigo 7º.-Contía da axuda.
A contía das axudas será proporcional ao número de semanas de actividade realizada por cada sala durante o ano 2004, sen que, en ningún caso, ese importe poida ser superior á recadación bruta obtida no devandito ano.
Artigo 8º.-Pagamento.
Unha vez resolta e notificada a concesión da subvención farase efectiva a cantidade adxudicada sempre a través de pagamento único.
Artigo 9º.-Perda da subvención.
O incumprimento por parte do beneficiario de calquera requisito desta orde facultará a Consellería de Cultura, Comunicación Social e Turismo para instruír expediente sancionador, conforme o previsto no artigo 79 do texto refundido da Lei de réxime financeiro e orzamentario aprobado polo Decreto lexislativo 1/1999, do 7 de outubro, e na Lei de
réxime xurídico das administracións públicas e do procedemento administrativo común; se procede, anulará os beneficios concedidos e solicitará a devolución das cantidades percibidas, se as houbese, segundo o procedemento que establece o Regulamento xeral de recadación.
Disposicións derradeiras
Primeira.-Facúltase o director xeral de Comunicación e Audiovisual para ditar, no ámbito das súas
competencias, cantas disposicións considere precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 11 de abril de 2005.
Jesús Pérez Varela
Conselleiro de Cultura, Comunicación Social
e Turismo